Wat is dit dat die woorde wat ons in die Bybel vind geinspireer is? Dit beteken nie net dat dit woorde is wat sekere mense inspireer nie. As dit so sou wees sou die belang en gesag van die Skrif daarvan afhang of ons deur die woorde in beweging gebring word. So is dit verseker nie. Die Skrif is die Woord wat vanuit God se asem, vanuit Sy mond kom. Dis die rede hoekom God se Woord - die Bybel - soveel meer is as ons dink, voel en sê. Sy Woord is meer en altyd beter as ons gedagtes en kultuur. Daarom is elke deel van God se Woord vir ons woorde waarvan ons kan leer, wat ons die regte insig gee. Dit is die rede hoekom ons altyd weer vra wat die Gees ons deur die Woord leer.
Wat is dit nou dat net die Bybel die geinspireerde Woord van God is wat opgeskryf is? Dit is dat die HERE daarvoor sorg dat die woorde wat Hy in die Bybel deur mense laat opskryf regtig vir 100% Sy woorde is!!!! Dit word nie Sy woorde nie. Dit is ook nie vir die grootste deel Sy woorde nie. Nee, dit is deur die Gees wat mense gebruik en daarvoor heilig heeltemal sonder enige smet Sy woorde. Ons hoor regtig in die hele Woord, in die hele Bybel God se suiwere Woord. Die skape luister na Sy stem en volg nie 'n stem wat van die Woord van God iets afdoen nie! Hoe heerlik om nie op my self te hoef vertrou nie maar heeltemal op die HERE wat Sy Woord gegee het om op te kan bou en vertrou.